พระราชบัญญัติพระราชบัญญัติเครื่องแบบตำรวจพุทธศักราช ๒๔๗๗-----------นริศรานุวัดติวงศ์ผู้สำเร็จราชการแทนพระองค์(ตามพระราชกฤษฎีกาวันที่๑๑ มกราคม พ.ศ.๒๔๗๖) พระบาทสมเด็จพระปรมินทรมหาประชาธิปกพระปกเกล้าเจ้าอยู่หัวมีพระบรมราชโองการดำรัสเหนือเกล้า ฯ สั่งว่า โดยที่สภาผู้แทนราษฎรถวายคำปรึกษาว่า สมควรกำหนดเครื่องแบบตำรวจเสียใหม่ จึงทรงพระกรุณาโปรดเกล้า ฯ ให้ตราพระราชบัญญัติขึ้นไว้โดยคำแนะนำและยินยอมของสภาผู้แทนราษฎร ดังต่อไปนี้หมวด ๑บทเบ็ดเสร็จทั่วไป----------- มาตรา ๑พระราชบัญญัตินี้ให้เรียกว่า พระราชบัญญัติเครื่องแบบตำรวจพุทธศักราช ๒๔๗๗ มาตรา ๒* ให้ใช้พระราชบัญญัตินี้ตั้งแต่วันประกาศในราชกิจจานุเบกษาเป็นต้นไป *[รก.๒๔๗๗/-/๔๘๐/๑๒ กันยายน๒๔๗๗] มาตรา ๓ ให้ยกเลิกบรรดากฎหมาย กฎและข้อบังคับอื่น ๆ ซึ่งมีข้อความขัดหรือแย้งกับบทแห่งพระราชบัญญัตินี้ มาตรา ๔ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชบัญญัตินี้หมวด ๒ประเภทเครื่องแต่งตัว----------- มาตรา ๕เครื่องแบบตำรวจแบ่งออกเป็นห้าประเภท คือ ๑. เครื่องปกติ ๒. เครื่องหัด ๓. เครื่องสโมสร ๔. เครื่องเต็มยศขาว ๕. เครื่องเต็มยศ มาตรา ๖เครื่องปกติมีดังต่อไปนี้ ๑. หมวกทรงหม้อตาลสีกากี กะบังหน้าหนังสีดำให้มีสายรัดคางหนังสีดำ กว้างหนึ่งเซ็นติเมตร มีดุมสีดำขนาดเล็กติดข้างละหนึ่งเม็ดที่ด้านหน้าหมวกติดตราทำด้วยโลหะสีเงินเป็นรูปอุณาโลมอยู่กลางจักรรอบนอกวงจักรมีลายเปลวในรอบวงจักรมีอักษรว่า พิทักษ์สันติราษฎร์ อนึ่ง นักเรียนนายร้อยตำรวจ นายดาบตำรวจ และนายตำรวจชั้นสัญญาบัตรในโอกาสลำลอง ให้ใช้หมวกทรงหม้อตาลสีขาว(เช่นเดียวกับเครื่องสโมสร) ประกอบกับเสื้อแบบราชการสีขาว และกางเกงขายาวสีขาวได้ด้วย นอกจากนี้ ให้มีหมวกกันแดดสีกากี และมีตราติดหน้าหมวกลักษณะดุจเดียวกับตราติดหน้าหมวกทรงหม้อตาลใชัประกอบกับเสื้อแบบราชการสีกากีและกางเกงสีกากี แต่จะใช้เมื่อใดให้เป็นไปตามที่รัฐมนตรีว่าการกระทรวงมหาดไทยจะกำหนด นายตำรวจชั้นสัญญาบัตร ให้ใช้หมวกกันแดดสีขาวและมีตราติดหน้าหมวกดังกล่าวแล้วในวรรคก่อนใช้ประกอบกับเสื้อแบบราชการสีขาวและกางเกงสีขาวได้ด้วย ๒. เสื้อแบบราชการผ้าหรือสักหลาดสีกากี มีดุมที่อกเสื้อเจ็ดดุม มีกระเป๋าเย็บติดภายนอกข้างขวาและข้างซ้ายข้างละสองเป็นกระเป๋าบนและล่างอย่างละสอง กระเป๋าบนมีใบปกรูปมนชายกลางแหลม มีแถบเย็บติดตรงกึ่งกลางตามทางดิ่งกระเป๋าล่างเป็นอย่างย่ามมีใบปกรูปตัดทั้งสี่กระเป๋ามีรังดุมที่ใบปกสำหรับขัดดุมซึ่งติดอยู่ตรงปากกับมีอินทรธนูสีเดียวกันกับเสื้อเย็บเป็นแผ่นเหลี่ยมเรียวทางด้านไหล่ไปทางคอติดอยู่เหนือบ่าทั้งสองข้างด้านทางไหล่กว้าง ๓.๕ เซ็นติเมตร เย็บกับตะเข็บเสื้อ ด้านทางคอกว้าง ๒.๕ เซนติเมตรปลายมน และขัดดุมโดยวิธีเจาะเสื้อสอดก้านดุมลงไปติดควงภายในเสื้อดุมทั้งสิ้นที่กล่าวแล้วมีลักษณะกลมมนทำด้วยวัตถุสีน้ำตาล นักเรียนนายร้อยตำรวจ นายดาบตำรวจ นายตำรวจชั้นสัญญาบัตร ใช้เสื้อแบบราชการสีขาว มีอินทรธนูทำนองเดียวกันกับเสื้อสีกากีมีดุมที่อกเสื้อห้าดุม ดุมทั้งสิ้นทำด้วยโลหะสีเงิน เพื่อใช้ประกอบกับกางเกงสีขาวขายาว ๓. กางเกงทำด้วยผ้าหรือสักหลาดสีกากีขายาวพับปลายขา ส่วนนักเรียนนายร้อยตำรวจ นายดาบตำรวจและนายตำรวจชั้นสัญญาบัตร ให้ใช้กางเกงขายาวสีขาวพับปลายขาประกอบกับเสื้อสีขาวได้ด้วยกับให้มีกางเกงทำด้วยผ้าหรือสักหลาดสีกากีชนิดขาสั้น หุ้มเข่า ใช้ประกอบกับเสื้อแบบราชการสีกากีในเวลาขี่ม้าหรือในโอกาสที่รัฐมนตรีว่าการกระทรวงมหาดไทยจะกำหนดให้ อนึ่งเมื่อใช้กางเกงสีกากีชนิดขาสั้นดังว่านี้ต้องใช้ผ้าพันแข้งสีกากี หรือสนับแข้งสีน้ำตาลประกอบกับรองเท้าบู๊ตทำด้วยหนังสีน้ำตาลและถ้าเป็นนักเรียนนายร้อยตำรวจนายดาบตำรวจหรือนายตำรวจชั้นสัญญาบัตรจะใช้รองเท้าบู๊ตหนังสีน้ำตาลก็ได้ ๔. รองเท้าชู หรือบู๊ตทำด้วยหนังสีน้ำตาล หรือทอปบู๊ตทำด้วยหนังสีน้ำตาล แต่ถ้าใช้รองเท้าชู ต้องใช้ถุงสีน้ำตาล สำหรับนักเรียนนายร้อยตำรวจ นายดาบตำรวจ นายตำรวจชั้นสัญญาบัตร เมื่อใช้กางเกงขายาวสีขาวพับปลายขาให้ใช้รองเท้าชูหรือบู๊ตทำด้วยหนังสีดำ แต่ถ้าใช้รองเท้าชู ต้องใช้ถุงสีดำ ๕. เข็มขัดหนังสีน้ำตาล สำหรับพลตำรวจและนายสิบตำรวจ กับนักเรียนนายร้อยตำรวจ ให้คาดทับเสื้อสีกากี จ่านายสิบตำรวจ นายดาบตำรวจและนายตำรวจชั้นสัญญาบัตร ให้ใช้เข็มขัดสายโยงหนึ่งสายคาดทับเสื้อในเวลาแต่งเครื่องแบบสีกากีได้ด้วย แต่จะแต่งในโอกาสใดให้เป็นไปตามที่รัฐมนตรีว่าการกระทรวงมหาดไทยจะกำหนดสำหรับนายดาบตำรวจและนายตำรวจชั้นสัญญาบัตร เวลาแต่งเครื่องแบบขาว ห้ามใช้เข็มขัดสายโยงแต่ถ้าแต่งในโอกาสที่ต้องขัดกระบี่ ให้ใช้สายกระบี่ทำด้วยหนังสีน้ำตาลผูกติดกับเข็มขัดตามแบบที่กรมตำรวจจะกำหนด มาตรา ๗ เครื่องหัดคงแต่งเช่นเดียวกับเครื่องปกติแต่ต้องใช้เครื่องกากี มาตรา ๘ เครื่องสโมสรใช้ได้เฉพาะนายตำรวจชั้นสัญญาบัตร และกำหนดให้แต่งดังต่อไปนี้ ๑. หมวกทรงหม้อตาลสีขาว กะบังหมวกหนังสีดำสายรัดคางไหมเงินกว้างหนึ่งเซ็นติเมตรมีดุมเกลี้ยงสีเงินขนาดย่อมติดที่ข้างหมวกข้างละหนึ่งดุม และด้านหน้าหมวกติดตราทำด้วยโลหะสีเงินเป็นรูปอุณณาโลมอยู่กลางจักรรอบภายนอกวงจักรมีลายเปลวในขอบของวงจักรมีอักษรว่าพิทักษ์สันติราษฎร์ ๒. เสื้อแบบราชการสีขาว ๓. กางเกงขายาวสีขาว ไม่พับปลายขา ๔. รองเท้าบู๊ตหนังสีดำ มาตรา ๙ เครื่องเต็มยศขาวใช้ได้เฉพาะนายตำรวจชั้นสัญญาบัตรและให้แต่งเช่นเดียวกันกับเครื่องสโมสรแต่ให้ประดับเครื่องราชอิสริยาภรณ์ มาตรา ๑๐เครื่องเต็มยศมีดังต่อไปนี้ นายตำรวจชั้นสัญญาบัตร นายดาบตำรวจ นักเรียน นายร้อยตำรวจ จ่านายสิบตำรวจนายสิบตำรวจ และพลตำรวจ แต่งเช่นเดียวกันกับเครื่องหัดแต่ให้ประดับเครื่องราชสริยาภรณ์เพิ่มขึ้นหมวด ๓เครื่องหมายยศ---------- มาตรา ๑๑เครื่องหมายยศมีดังต่อไปนี้ ๑. พลตำรวจอาสาสมัคร ให้มีอักษร อ ทำด้วยโลหะสีเงินติดที่เหนือกระเป๋าบนข้างซ้าย เหนือเลขประจำตัว ๒. ชั้นนายสิบตำรวจให้มีบั้งพื้นสีกากี ตัวบั้งทำด้วยผ้าหรือสักหลาดสีขาวเย็บติดที่แขนเสื้อตอนเหนือข้อศอกข้างซ้ายเป็นรูปมุมข้อศอกหันมุมลงข้างล่าง ขนาดยาวจากมุมข้างละห้าเซ็นติเมตร กว้างหนึ่งเซ็นติเมตร นายสิบตำรวจตรีหนึ่งบั้ง นายสิบตำรวจโทสองบั้งซ้อน นายสิบตำรวจเอก สามบั้งซ้อน จ่านายสิบตำรวจ สี่บั้งซ้อน ๓. นายดาบตำรวจ ให้มีเครื่องหมายทำด้วยโลหะสีเงินเป็นรูปดาบสองเล่มไขว้กัน ติดที่อินทรธนูทั้งสองข้าง ๔. นายร้อยตำรวจ ให้มีดอกจันทน์แปดกลีบ ทำด้วยโลหะสีเงินติดที่บนอินทรธนูทั้งสองข้าง นายร้อยตำรวจตรีหนึ่งดอก นายร้อยตำรวจโทสองดอก (ติดเรียงตามยาวอินทรธนู) นายร้อยตำรวจเอก สามดอก(ติดเรียงตามยาวอินทรธนู) ๕. นายพันตำรวจ ให้มีดอกจันทน์และติดเช่นเดียวกันกับนายร้อยตำรวจแต่เพิ่มขีด (สันเหลี่ยม)ทำด้วยโลหะสีเงินติดบนอินทรธนูที่ปลายบ่าข้างละหนึ่งขีด ๖. นายพลตำรวจ ให้มีดอกจันทน์และขีดติดเช่นเดียวกันกับนายพันตำรวจ แต่เพิ่มขีดขึ้นอีกข้างละหนึ่งขีดหมวด ๔เครื่องหมายแสดงจำพวก----------- มาตรา ๑๒เครื่องหมายแสดงจำพวกตำรวจมีดังต่อไปนี้ ๑. ให้มีเครื่องหมายแสดงจำพวกทำด้วยโลหะสีเงินติดที่คอเสื้อข้างขวาแต่ตำรวจนอกประจำการติดที่ใต้ปกกระเป๋าเสื้อบนด้านซ้าย คือ ก. ตำรวจนครบาลรวมทั้งที่ประจำในสำนักงานเลขานุการ กรมกอง โรงเรียน กองฟังคดีศาลโปรีสภา และกองตรวจคนเข้าเมืองใช้อักษร น กลางกะหนกสี่เหลี่ยมรีส่วนตำรวจกองคลังใช้เครื่องหมายดอกจันทน์ กับตำรวจแพทย์ใช้รูปพญานาคพันกระบี่กลางกะหนกสี่เหลี่ยมรี ข. ตำรวจภูธร ใช้ ภ กลางกะหนกสี่เหลี่ยมรี ค. ตำรวจสันติบาลใช้ ส กลางกะหนกสี่เหลี่ยมรี ฆ. ตำรวจเทศบาล ใช้ทกลางกะหนกสี่เหลี่ยมรี หมวด ๕เครื่องหมายแสดงสังกัด----------- มาตรา ๑๓ตำรวจมีเครื่องหมายแสดงสังกัดตามมาตรา ๑๒ ทำด้วยโลหะสีเงินติดที่คอเสื้อข้างซ้ายตำรวจนอกประจำการห้ามมิให้ติดเครื่องหมายเช่นว่านี้ไม่ว่าในโอกาสใด ๆ ๑. สังกัดตำรวจนครบาล ผู้ที่ประจำกองบังคับการใช้อักษร น กลางกะหนกสี่เหลี่ยมรี ผู้ที่ประจำตามสายผู้กำกับการเฉพาะนายดาบตำรวจและนายตำรวจชั้นสัญญาบัตร ใช้เลขกลางกะหนกสี่เหลี่ยมรีเรียงลำดับตามสายของผู้กำกับการนั้นซึ่งรัฐมนตรีว่าการกระทรวงมหาดไทยจะได้กำหนดให้ส่วนตำรวจนครบาลชั้นนายสิบพลตำรวจให้มีเลขเรียงลำดับสถานีกลางกะหนกสี่เหลี่ยมรีซึ่งรัฐมนตรีว่าการกระทรวงมหาดไทยจะได้กำหนดให้ กับเลขประจำตัวเรียงลำดับตามจำนวนนายสิบพลตำรวจในสถานีตำรวจนั้นติดที่เหนือกระเป๋าบนข้างซ้าย ส่วนตำรวจที่ประจำในสำนักงานเลขานุการ กรม กอง โรงเรียน กองฟังคดีศาลโปรีสภา และกองตรวจคนเข้าเมือง ใช้อักษร น กลางกะหนกสี่เหลี่ยมรี ตำรวจกองคลังใช้เครื่องหมายดอกจันทน์และตำรวจแพทย์ใช้รูปพญานาคพันกระบี่กลางกะหนกสี่เหลี่ยมรี กับให้นายสิบพลตำรวจมีเลขประจำตัวเรียงลำดับตามจำนวนนายสิบพลตำรวจทำนองเดียวกับตำรวจนครบาล ๒. สังกัดตำรวจภูธร ผู้ที่ประจำกองจเรใช้อักษร ภ กลางกะหนกสี่เหลี่ยมรี ผู้ที่ประจำกองผู้กำกับการ ใช้เลขกลางกะหนกสี่เหลี่ยมรีเรียงลำดับตามสายผู้ที่ประจำกองตำรวจภูธรจังหวัด ใช้อักษรย่อของจังหวัดนั้นกลางกะหนกสี่เหลี่ยมรี ซึ่งรัฐมนตรีว่าการกระทรวงมหาดไทยได้กำหนดให้ ๓. สังกัดตำรวจสันติบาล ผู้ที่ประจำกองบังคับการให้ใช้อักษร ส กลางกะหนกสี่เหลี่ยมรี ผู้ที่ประจำสายผู้กำกับการใช้เลขกลางกระหนกสี่เหลี่ยมรีเรียงลำดับตามสายของผู้กำกับการนั้นส่วนนายสิบพลตำรวจใช้เลขประจำตัวเรียงลำดับตามจำนวนสิบพลตำรวจในกองนั้น ๆ ติดเหนือกระเป๋าเสื้อข้างซ้ายอีก ๔. สังกัดตำรวจเทศบาล ผู้ที่ประจำกองจราจร ใช้อักษร จ กลางกะหนกสี่เหลี่ยมรี ผู้ที่ประจำกองดับเพลิงใช้อักษร พ กลางกะหนกสี่เหลี่ยมรีและผู้ที่ประจำกองสุขาภิบาลใช้อักษร ส กลางกะหนกสี่เหลี่ยมรีส่วนนายสิบพลตำรวจให้ใช้เลขเรียงลำดับกลางกะหนกสี่เหลี่ยมรีกับให้มีเลขประจำตัวเรียงลำดับตามจำนวนนายสิบพลตำรวจในกองนั้นติดที่เหนือกระเป๋าบนซ้ายด้วยหมวด ๖เบ็ดเตล็ด----------- มาตรา ๑๔ให้ใช้เสื้อคลุมกันฝนและกันหนาวสีน้ำตาลกับผ้าปูหลังม้าตามแบบที่กรมตำรวจจัดทำขึ้นไว้ มาตรา ๑๕ผู้ที่ได้รับพระราชทานเครื่องราชอิสริยาภรณ์หรือได้รับพระราชทานพระบรมราชานุญาตให้ประดับเครื่องราชอิสริยาภรณ์ต่างประเทศให้ประดับเครื่องราชอิสริยาภรณ์นั้น ๆ ในเวลาแต่งเต็มยศขาวและเต็มยศแต่ถ้าแต่งเครื่องปกติ หรือแต่งเครื่องหัด ให้ใช้แพรแถบของเครื่องราชอิสริยาภรณ์ทำเป็นแผงผ้ากว้างไม่เกินกว่าหนึ่งเซ็นติเมตรครึ่ง ติดที่อกเสื้อเบื้องซ้ายตรงแนวคุมคอเสื้อและในเวลาแต่งเครื่องสโมสรนั้น จะประดับเครื่องราชอิสริยาภรณ์จำลองขนาดย่อมก็ได้และถ้าในหมายหรือใบเชิญปรากฏว่าให้ประดับเครื่องราชอิสริยาภรณ์ก็ให้ประดับอย่างแต่งเต็มยศหรือมีว่าให้สวมสายสะพายด้วยก็ให้สวมได้ มาตรา ๑๖เพื่อป้องกันมิให้เข้าใจผิดไปจากพระราชบัญญัตินี้ ให้กรมตำรวจทำเครื่องแต่งตัวและเครื่องหมายตามพระราชบัญญัตินี้ไว้ทุกอย่างสำหรับเป็นแบบในการจัดทำเครื่องแต่งตัวสืบไปมิให้ตำรวจใช้เครื่องแต่งตัวผิดจากแบบนั้นเป็นอันขาด มาตรา ๑๗ ในโอกาสรักษาการณ์งานพระราชพิธีอย่างใดๆ ซึ่งในงานนั้นกำหนดให้แต่งเครื่องเต็มยศขาวผู้มีหน้าที่รักษาการณ์นั้นให้แต่งเครื่องหัด แต่ให้ประดับเครื่องราชอิสริยาภรณ์เพิ่มขึ้น มาตรา ๑๘เวลาแต่งเครื่องแบบตำรวจ ห้ามมิให้ใช้เครื่องประดับกายอย่างอื่น ซึ่งมิได้กำหนดไว้ในพระราชบัญญัตินี้หรือที่รัฐมนตรีว่าการกระทรวงมหาดไทยมิได้กำหนดให้ใช้ตามพระราชบัญญัตินี้ ติดนอกหรือทับเครื่องแบบตำรวจ มาตรา ๑๙นายตำรวจชั้นสัญญาบัตรที่ไม่ได้รับราชการประจำเป็นตำรวจจะแต่งเครื่องแบบตำรวจไม่ได้นอกจากเมื่อมีหมายกำหนดการให้แต่ง หรือในโอกาสเข้าเฝ้าทูลละอองธุลีพระบาทหรือในงานพระราชพิธีต่าง ๆ หรือในโอกาสใด ๆ ที่รัฐมนตรีว่าการกระทรวงมหาดไทยสั่งให้แต่ง มาตรา ๒๐ ห้ามมิให้พลตำรวจนายสิบ จ่านายสิบ นักเรียนนายร้อยตำรวจและนายดาบตำรวจนอกประจำการแต่งตัวด้วยเครื่องแบบตำรวจตามพระราชบัญญัตินี้ หรือตามแบบอย่างเก่า ซึ่งตำรวจยังคงใช้แต่งอยู่เว้นแต่เมื่อเวลาเรียกระดม หรือเข้ารับราชการตำรวจอย่างใด ๆ ในตำแหน่งหน้าที่ที่ต้องแต่งตัวตามพระราชบัญญัตินี้ มาตรา ๒๑นายทหารชั้นสัญญาบัตรที่เข้ารับราชการในกรมตำรวจให้แต่งเครื่องแบบตามพระราชบัญญัตินี้ตามชั้นยศที่ได้รับอยู่นั้นได้ มาตรา ๒๒เพื่อประโยชน์แห่งการประหยัดทรัพย์ท่านว่าบรรดาเครื่องแบบอย่างเก่า ซึ่งยังมีเหลืออยู่และใช้อยู่ในเวลานี้ให้คงใช้ได้สืบไปจนกว่าของเก่าจะหมด และถ้าจะต้องใช้ของใหม่ตามพระราชบัญญัตินี้ประกอบบ้างก็ได้ให้รัฐมนตรีว่าการกระทรวงมหาดไทยกำหนดให้ใช้ได้ตามสมควรหมวด ๗กำหนดการจ่ายเครื่องแบบ---------- มาตรา ๒๓เครื่องแบบตำรวจตามพระราชบัญญัตินี้สำหรับพลตำรวจนายสิบและจ่านายสิบ นักเรียนนายร้อยตำรวจประจำการให้จ่ายของหลวงให้ใช้ตลอดเวลาที่รับราชการอยู่เท่าที่จำเป็นต้องมีใช้ตามปกติแต่นายดาบตำรวจและนายตำรวจชั้นสัญญาบัตร ทางราชการจะจ่ายให้เฉพาะกระบี่ประกอบกับพู่กระบี่เท่านั้นนอกจากนี้ให้จัดหาเอาเอง มาตรา ๒๔เครื่องแบบที่จะจ่ายให้แก่ตำรวจตามพระราชบัญญัตินี้ ให้รัฐมนตรีว่าการกระทรวงมหาดไทยมีอำนาจกำหนดว่าสิ่งใดควรจ่ายให้เท่าไรเวลาเพียงใดต่อครั้ง แล้วแต่จะเห็นสมควร มาตรา ๒๕เครื่องแต่งตัวและเครื่องหมายตามที่กล่าวแล้วข้างต้นนี้ ถ้าจำเป็นต้องใช้เครื่องประกอบการแต่งตัวในทางตำรวจหรือจำเป็นต้องใช้เครื่องประกอบแต่งตัวตามประเพณีนิยมนอกจากที่กล่าวในพระราชบัญญัตินี้ให้รัฐมนตรีว่าการกระทรวงมหาดไทยกำหนดให้ใช้ได้ตามที่เห็นสมควรหมวด ๘อาวุธสำหรับใช้กับเครื่องแต่งตัว------------ มาตรา ๒๖ ตำรวจชั้นจ่านายสิบนายดาบ หรือชั้นสัญญาบัตรให้ใช้กระบี่ทำด้วยโลหะสีขาว สายหนังสีน้ำตาล จ่านายสิบให้ใช้พู่ไหมขาวนายดาบและนายตำรวจชั้นสัญญาบัตรให้ใช้พู่ไหมเงิน การคาดกระบี่ ถ้าแต่งเครื่องขาวให้คาดในเสื้อ นอกจากนี้ให้คาดนอกเสื้อ มาตรา ๒๗ พลตำรวจ นายสิบและนักเรียนนายร้อยตำรวจให้ใช้ปืนยาวหรือสั้น ดาบปลายปืน มีเข็มขัด กระเป๋ากระสุนซองสวมดาบปลายปืนคาดนอกเสื้อ ส่วนนายสิบ พลตำรวจให้สวมตะบองอย่างเดียวก็ได้ มาตรา ๒๘ อาวุธตามที่กล่าวนี้เพื่อสะดวกแก่ราชการให้รัฐมนตรีว่าการกระทรวงมหาดไทย กำหนดให้ตำรวจใช้ได้ตามที่เห็นสมควรหมวด ๙การละเมิดต่อพระราชบัญญัตินี้----------- มาตรา ๒๙ตำรวจผู้ใดประพฤติผิดพระราชบัญญัตินี้ ให้ถือว่ากระทำผิดต่อวินัยตำรวจ มาตรา ๓๐บุคคลผู้ใดหรือพวกใดไม่มีสิทธิแต่งเครื่องแบบตำรวจตามพระราชบัญญัตินี้ หรือเครื่องแบบอย่างเก่า ซึ่งตำรวจยังคงใช้อยู่บังอาจแต่งตัวด้วยเครื่องแบบนั้นๆ ก็ดี หรือจัดหรืออุดหนุนให้ผู้ซึ่งไม่มีสิทธิแต่งเครื่องแบบตำรวจตามพระราชบัญญัตินี้หรือเครื่องแบบอย่างเก่าซึ่งตำรวจยังคงใช้อยู่ ให้แต่งเครื่องแบบนั้น ๆ ก็ดีท่านว่าบุคคลผู้นั้น หรือพวกนั้นมีความผิดตามสมควรแก่กาล ดังจะกล่าวต่อไปนี้ ๑. ถ้าได้กระทำผิดต่อหน้าราชศัตรู ให้ลงอาชญาจำคุกไม่เกินห้าปี ๒. ถ้ามิได้กระทำผิดต่อหน้าราชศัตรู แต่ได้กระทำในเวลาสงคราม หรือเขตซึ่งอยู่ในอำนาจกฎอัยการศึกให้ลงอาชญาจำคุกไม่เกินสามปี ๓. ถ้าได้กระทำความผิดนั้นในเวลา หรือที่อื่นนอกจากที่กล่าวมาแล้ว ท่านให้ลงอาชญาจำคุกไม่เกินหนึ่งปีหรือปรับไม่เกินห้าร้อยบาทหรือทั้งจำทั้งปรับ ประกาศมา ณ วันที่ ๘ กันยายน พุทธศักราช ๒๔๗๗ เป็นปีที่ ๑๐ ในรัชกาลปัจจุบันผู้รับสนองพระบรมราชโองการนายพันเอก พระยาพหลพลพยุหเสนา นายกรัฐมนตรี-----------------------------------พระราชบัญญัติเครื่องแบบตำรวจพุทธศักราช ๒๔๗๗ (ฉบับที่ ๒) มาตรา ๓ ให้ยกเลิก พระราชบัญญัติเครื่องแบบตำรวจ พุทธศักราช๒๔๗๗เสีย มาตรา ๔เครื่องแบบตำรวจหมายถึงเครื่องแต่งกายทั้งหลายที่ได้กำหนดให้ตำรวจแต่ง เครื่องแบบตำรวจ ย่อมประกอบด้วย หมวก เสื้อ กางเกง รองเท้า เครื่องหมายยศ จำพวก สังกัด และอื่น ๆ กับเครื่องประกอบต่าง ๆ มาตรา ๕ ลักษณะ ชนิดและประเภทของเครื่องแบบตำรวจ กับการแต่ง เครื่องแบบตำรวจว่าจะสมควรอย่างไร เมื่อไรและโดยเงื่อนไขอย่างใดนั้น ให้เป็นไปตามข้อกำหนดในกฎกระทรวง มาตรา ๖ผู้ใดไม่มีสิทธิแต่งเครื่องแบบตำรวจได้โดยชอบด้วยกฎหมายบังอาจแต่งเครื่องแบบตำรวจตามพระราชบัญญัตินี้หรือแต่งเครื่องแบบซึ่งตำรวจยังคงใช้แต่งเข้าสู่ราชการอยู่หรือแต่งเครื่องแต่งกายอื่นที่คล้ายกันอันอาจนำความดูหมิ่นเกลียดชังหรือนำความเสียหายมาสู่ราชการตำรวจ ผู้นั้นมีความผิดต้องระวางโทษดังต่อไปนี้ ๑. ถ้าได้กระทำความผิดนั้นต่อหน้าราชศัตรู ให้จำคุกไม่เกินห้าปี ๒. ถ้ามิได้กระทำความผิดนั้นต่อหน้าราชศัตรู แต่ได้กระทำในเวลาสงครามหรือในเขตซึ่งอยู่ในอำนาจกฎอัยการศึก ให้จำคุกไม่เกินสามปี ๓. ถ้าได้กระทำความผิดนั้นในเวลาหรือที่อื่นนอกจากที่กล่าวมาแล้วให้จำคุกไม่เกินหนึ่งปี หรือปรับไม่เกินห้าร้อยบาท หรือทั้งจำทั้งปรับ มาตรา ๗ ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชบัญญัตินี้ และให้มีอำนาจออกกฎกระทรวงเพื่อปฏิบัติการให้เป็นไปตามพระราชบัญญัตินี้ กฎกระทรวงนั้น เมื่อประกาศในราชกิจจานุเบกษาแล้วให้ใช้บังคับได้ [รก.๒๔๗๘/-/๓๕๙/๕ พฤษภาคม ๒๔๗๘]ลัดดาพร๐๗/๐๓/๔๕